Είναι ένα έργο που λέγεται «Πούλα/Αγόρασε/Βγες ραντεβού»,
το πρώτο μετά το «Bridge and Tunnel», που έκανα στο Μπρόντγουέϊ,
και αυτό, - ευχαριστώ -
έκανα ένα απόσπασμα μόνο για εσάς, πάμε λοιπόν.
Ωραία. Τάξη, ας σιγουρευτούμε
ότι όλες οι ηλεκτρονικές συσκευές είναι κλειστές πριν ξεκινήσουμε.
Έτσι, τάξη, ελπίζω να αναγνωρίζετε πως αυτό που με ακούσατε να λέω ήταν η....
Πολύ ωραία, η ανακοίνωση του κινητού τηλεφώνου.
Σωστά; Επίσης ήταν γνωστό ως απλώς κινητό.
Θα θυμάστε λοιπόν, ότι οι άνθρωποι τότε είχαν
μια εξωτερική ηλεκτρονική συσκευή, σωστά,
κάτι σαν αυτό,
και όλοι κουβαλούσαν μια τέτοια παντού μαζί τους,
κι ένας από τους μεγαλύτερους φόβους τους ήταν η θανάσιμη ανησυχία
ότι κάποιο θ' αρχίσει να κουδουνίζει σε κάποια ατυχή στιγμή.
Λίγες εγκυκλοπαιδικές πληροφορίες από την εποχή για εσάς.
(Γέλια)
Έτσι το σχέδιο του σημερινού μαθήματος
είναι να σας παρουσιάσω σήμερα διάφορες ενότητες BERT
από εκείνη την περίοδο της ιστορίας, σωστά,
άρα αρχίζουμε γύρω στο 2016.
Και θυμηθείτε ότι ήταν η πρώτη χρονιά του προγράμματος BERT.
Έτσι έχουμε κάμποσες ενότητες για να εξετάσουμε.
Έχετε κατά νου, θα ζήσω μέσα σε διάφορα σώματα,
διάφορες ηλικίες,
επίσης σε κάτι που τότε αποκαλούσαν φυλές ή εθνικές ομάδες,
όπως θα θυμάστε από την Ενότητα 1.
(Γέλια)
Και παράλληλα με το συνεχές του γένους, θα ζήσω μέσα σε άνδρες επίσης.
Ήταν αρκετά δυαδικό εκείνη την εποχή.
(Γέλια)
Μην ξεχνάτε ότι θα διαβάσουμε την ενότητα βιβλίο
για την ειδική μελέτη του γένους την άλλη εβδομάδα.
Ξέρω ότι κάποιοι από εσάς ζητήσατε το βιβλίο σε μορφή χαπιού.
Γνωρίζω ότι οι άνθρωποι πιστεύουν πως η κατάποση έχει διαρκέστερα αποτελέσματα,
αλλά εφόσον προσπαθούμε να βιώσουμε όσα έζησαν οι προγενέστεροι,
παρακαλώ, ας προσπαθήσουμε να κάνουμε το κανονικό οπτικό διάβασμα, εντάξει;
Και επίσης, πόσοι έχετε ενεργοποιημένη την παράκαμψη συναισθημάτων;
Ωραία. Παρακαλώ απενεργοποιείστε την. Εντάξει;
Ξέρω ότι θα σας δυσκολέψει αλλά θέλω να μπορέσετε να νιώσετε
την πλήρη γκάμα φυσικών συναισθημάτων, εντάξει;
Είναι βασικό γι' αυτό το κομμάτι της διδακτέας ύλης.
Ναι, Μέισι;
Ωραία. Το καταλαβαίνω. Αν δεν θέλεις να --
Εντάξει, θα το συζητήσουμε μετά το μάθημα.
Ναι, θα συζητήσουμε τις ανησυχίες σου.
Απλά ηρέμησε. Δεν πέθανε κάποιος να τον στείλουμε για κομποστοποίηση.
ΟΚ, μετά το μάθημα. Εντάξει; Μετά το μάθημα.
Ας αρχίσουμε λοιπόν.
Το πρώτο υποκείμενο αναγνωρίζεται ως μεσοαστή νοικοκυρά.
Θυμηθείτε ότι οι πρώτες ενότητες
στην πλήρη ταυτότητα αυτών των ανθρώπων ήταν προστατευμένες,
και αυτό τους επέτρεπε να μιλούν πιο ελεύθερα για το θέμα μας,
το οποίο για πολλούς από αυτούς ήταν ταμπού.
Εντάξει, γλυκέ μου, Είμαι έτοιμη όταν πεις.
Όχι, γλυκέ μου, είπα ότι είμαι έτοιμη όταν μου πεις.
Κρύο κάνει εδώ...
Σαν ψυγείο κρεοπωλείου είναι σ' αυτό το στούντιο.
Έπρεπε να έχω φέρει ένα πανωφόρι.
Τόση τεχνολογία αλλά τίποτα από θέρμανση.
Τι λέει; Δεν σε ακούω!
Δεν μπορώ να σε ακούσω πίσω από το τζάμι, αγάπη μου!
Τώρα είσαι στο αυτί μου.
Ααα, με ακούς;
Συνέχεια.
Ναι, κρυώνω λιγάκι.
Ααα ναι, το κρύο είναι για τις μηχανές, τη νέα τεχνολογία. Εντάξει.
Ναι, θύμισέ μου πάλι, ηχογραφείς όχι μόνο τη φωνή μου
αλλά και τα συναισθήματά μου και τις αναμνήσεις μου; Ωραία.
Ναι, BERT, ναι, διάβασα σχετικά με αυτό.
Βιο-Συναισθητική Αντηχητική Τεχνολογία.
Σωστά, ναι, ώστε οι άνθρωποι να μπορούν να νιώσουν την εμπειρία μου
και την μνήμη μου; Εντάξει.
Όχι, έτοιμη είμαι.
Νόμιζα ότι θα μου έκανες τεστ για να δεις πώς πάει η μνήμη μου.
Θα σου έλεγα ότι άργησες, έχει πάρει τον κατήφορο από καιρό.
Όχι, όχι, συνέχισε, γλυκέ μου.
Αυτή είναι η πρώτη ερώτηση;
Τι πιστεύω για τον αγοραίο έρωτα;
Μου κάνεις πρόταση, νεαρέ;
Έχω ακούσει για σχέσεις με διαφορά ηλικίας αλλά δεν είσαι ούτε 20 χρονών.
Δεκαοκτώ; Δεκαοκτώ χρονών.
Νομίζω ότι έχω καραμέλες στην τσάντα μου που είναι πάνω από δεκαοκτώ χρονών.
(Γέλια)
Σε πειράζω, γλυκέ μου. Όχι, δεν με ενοχλεί η ερώτηση.
Βέβαια. Σχετικά με την πορνεία -- Ω! Εργαζόμενος του σεξ; Εντάξει.
Όχι. Στην εποχή μου το έλεγαν πορνεία, όχι εργασία του σεξ.
Ω, επειδή περιλαβάνει και την πορνογραφία;
Εντάξει.
Λοιπόν, όταν ήμουν κοριτσάκι,
δεν είχαμε όνομα ούτε γι' αυτό.
Τα λέγαμε πονηρά περιοδικά, φαντάζομαι, ή πονηρές ταινίες.
Δεν είναι σαν αυτό που έχετε με το Διαδίκτυο.
Όχι, δεν με πειράζει να σας πω.
Ο τέως σύζυγός μου κι εγώ, ήμασταν πολύ ρομαντικό ζευγάρι.
Πολύ τρυφερότητα, καταλαβαίνετε.
Καθώς γερνάς, ξέρεις, κάποια στιγμή πίστεψα ότι ο άντρας μου
μπορεί να χρειαζόταν βοήθεια από τα χάπια που παίρνουν οι άντρες,
αλλά δεν έδειξε ενδιαφέρον γι' αυτά,
έτσι σκέφτηκα, μήπως να έβλεπε μια ταινία για ενήλικους στο Διαδίκτυο;
Έτσι για έμπνευση, καταλαβαίνεις.
Εκείνον τον καιρό κανείς μας δεν ήταν καλός με τους υπολογιστές,
έτσι συνήθως, αν χρειαζόμαστε βοήθεια με το Διαδίκτυο,
φωνάζαμε τα παιδιά μας ή τα εγγόνια μας,
αλλά προφανώς σε αυτή την περίπτωση, αυτή δεν ήταν λύση,
έτσι σκέφτηκα να δω μόνη μου, για να πάρω μια ιδέα.
Πόσο δύσκολο θα ήταν;
Κάνεις αναζήτηση με κάποιες λέξεις κλειδιά και βλέπεις --
Ουάου! Αυτό είπα κι εγώ, νεαρέ.
Δεν φαντάζεσαι τι είδα.
Κατ' αρχήν έψαχνα να βρω, ξέρεις, ζευγάρια,
φυσιολογικά ζευγάρια να κάνουν έρωτα,
αλλά αυτό, τόσο πολλοί άνθρωποι μαζί και ταυτόχρονα.
Δεν ήξερες ποιο μέλος άνηκε σε ποιο σώμα.
Πώς έβαλαν τις κάμερες να το καταγράψουν, δεν μπορώ να σας πω.
Αλλά αυτό που δεν κατέγραψαν ήταν κάποιους να κάνουν έρωτα.
Έκαναν πολλά και διάφορα πράγματα,
αλλά αφαίρεσαν το κομμάτι του έρωτα, ξέρεις, το διασκεδαστικό κομμάτι.
Ήταν πολύ ακραίο, καταλαβαίνεις;
Όπως θα λέγατε με τα ακραία αθλήματα.
Πολλή αντοχή,
αλλά καθόλου τρυφερότητα.
Τέλος πάντων, δεν χρειάζεται να πω, ήταν 17 ευρώ που δεν θα ξαναδώ,
αλλά στην πιστωτική φάνηκε σαν «υπηρεσίες ψυχαγωγίας»
έτσι ο άντρας μου δεν το έμαθε ποτέ,
και μετά απ' όλα αυτά,
θα μπορούσες να πεις ότι αποδείχθηκε
πως τελικά δεν χρειαζόταν την έξτρα έμπνευση.
Ωραία, το επόμενο υποκείμενο είναι μια νεαρή γυναίκα -
(Χειροκρότημα)
Το επόμενο υποκείμενο, τάξη, είναι μια νέα γυναίκα που λέγεται Μπέλα,
μια φοιτήτρια πανεπιστημίου που της πήραν συνέντευξη το 2016
κατά τη διάρκεια μαθήματος που λεγόταν Εισαγωγή στο Φεμινιστικό Πορνό
ως μέρος της πτυχιακής της στο κολέγιο για την εργασία του σεξ.
(Γέλια)
Ναι, θέλω να, να ηχογραφήσω, μάλλον,
να με ηχογραφήσετε εσείς, σαν μεταηχογράφηση ή κάτι τέτοιο.
Όλη αυτή, αυτή η εμπειρία είναι πολύ - είναι πραγματικά συναρπαστική,
και ήθελα να την καταγράψω για το Instagram και το Tumblr.
Έτσι, γεια, παιδιά, είμαι η Μπέλα,
και, ξέρετε, μου παίρνουν συνέντευξη αυτή την στιγμή
γι' αυτή την πολύ συναρπαστική Βιο-Συναισθητική Αντηχητική Τεχνολογία,
που είναι, βασικά όπου σε μαγνητοφωνούν, όπως βλέπετε,
με αυτά τα, τέλος πάντων, ηλεκτρόδια,
το σχηματισμό των νευροπεπτιδίων στον ιππόκαμπό μου ή κάτι τέτοιο.
Αργότερα θα μπορέσουν να τα ανασυνθέσουν
σαν τη δική μου πραγματική μνήμη, σαν πραγματικές εμπειρίες,
ώστε οι άλλοι άνθρωποι να μπορούν, να νιώσουν πραγματικά όπως νιώθω τώρα.
Εντάξει. Εντάξει.
Έτσι, γεια σου, άνθρωπε του BERT που με ζεις στο μέλλον.
Έτσι νιώθεις όταν είσαι πρωτοετής στο κολέγιο,
και επίσης αυτός ο πονοκέφαλος που νιώθεις μέσω εμού
είναι μάλλον κατάλοιπο από τα φρουτοσφηνάκια χθες το βράδυ
στο πάρτι των φεμινιστριών με χορό σε στύλο
το οποίο συμπαρουσιάζω τις Τετάρτες.
Λέγεται «Μην τους ξαπο-στύλο» -- (Γέλια)
και είναι στο Μπικμαν Χολ,
και, τι άλλο,
απλά σφηνάκια είναι διαθέσιμα για τους χορτοφάγους,
και, ω εντάξει, ναι, σίγουρα ναι, θα πρέπει να εστιάσουμε στην ερώτηση.
Πληροφοριακά, πήρα ως μάθημα ειδικότητας τις έρευνες στη εργασία του σεξ
αλλά δευτερεύον τα κοινωνικά μέσα
και ειδικότερα τα αξιοσημείωτα μιμίδια στο YouTube.
(Γέλια)
Ναι, βέβαια, φυσικά, θεωρώ ότι είμαι,
προφανώς είμαι φεμινίστρια.
Πήρα το όνομά μου από την Μπέλα Αμπζάγκ, που ήταν μια διάσημη,
φεμινίστρια στην ιστορία,
κι επίσης νιώθω ότι πρέπει να - είναι σημαντικό να εκπροσωπώ τις γυναίκες
που είναι, ας πούμε, φεμινίστριες υπέρ του σεξ.
Τι είναι κατά του σεξ;
Λοιπόν, φαντάζομαι θα σας ρώταγα, τι νομίζετε εσείς
ότι είναι να είσαι κατά του σεξ; (Γέλια)
Ναι, επειδή οι όροι που χρησιμοποιούμε είναι τόσο σημαντικοί, επειδή,
το λέμε εργασία του σεξ επειδή βοηθάει να καταλάβουμε ότι είναι εργασία,
και, ξέρετε, όπως υπάρχουν παροχείς περίθαλψης
και παροχείς ασφάλισης,
βλέπουμε αυτούς τους εργαζόμενους ως παροχείς σεξουαλικής φροντίδας.
Ναι, αλλά όμως, δεν βλέπω τον εαυτό μου
σαν να παρέχω απευθείας υπηρεσίες σεξουαλικής φροντίδας, ακριβώς,
σαν να είναι προϋπόθεση για μένα να είμαι κάτι σαν υποστηρικτής.
Υποστηρίζω το δικαίωμα των άλλων γυναικών να το επιλέγουν εθελοντικά, όπως,
εάν το απολαμβάνουν.
Ναι, αλλά, θα έλεγα, βλέπω τον εαυτό μου να προχωρώ
καλύτερα μάλλον, να προστατεύω
τα νόμιμα δικαιώματα και τις ελευθερίες των εργαζόμενων του σεξ.
Ναι, έτσι, βασικά, σχεδιάζω να γίνω δικηγόρος.
Σωστά, τάξη. (Γέλια) (Χειροκρότημα)
Έτσι οι δύο επόμενες ενότητες είναι επίσης γύρω στο 2016.
Το ένα υποκείμενο είναι μια Ιρλανδέζα
με μια ιδιαίτερα αξιοσημείωτη σχέση με αυτό το θέμα,
αλλά πρώτη θα είναι μια γυναίκα από τη Δυτική Ινδία,
που αυτοπροσδιορίζεται ως συνοδός
που μαγνητοσκοπήθηκε σε μια πορεία υπέρ των δικαιωμάτων των εργαζόμενων του σεξ.
Της πήραν συνέντευξη ενώ παρέλαζε με πλήρες καρναβαλικό κάλυμμα κεφαλής
και ελάχιστα λοιπά καλύμματα.
Εντάξει, θέλετε να αρχίσω να μιλάω.
Ναι, σας είπα, μπορείτε να βάλετε αυτά τα καλώδια όπου θέλετε
εφόσον δεν ενοχλούν.
Ναι, όχι, αλλά πείτε μου πάλι, πώς το λένε -- BERT; BERT.
Ναι, σας έλεγα, ξέρετε, νομίζω ότι όσο δουλεύω
είχα τουλάχιστον έναν πελάτη με αυτό το όνομα
έτσι δεν θα είναι η πρώτη φορά που θα έχω έναν BERT επάνω μου.
Ω, συγγνώμη,
αλλά πρέπει να μπείτε στο πνεύμα αν πρόκειται να μου πάρετε συνέντευξη.
Εντάξει; Πείτε το.
Χωρίς δικαιοσύνη, κανένα κομμάτι! Χωρίς δικαιοσύνη, κανένα κομμάτι!
Βλέπεις την ταμπέλα; Το καταλαβαίνεις; Χωρίς δικαιοσύνη, κανένα κομμάτι από εμάς.
Το καταλαβαίνεις;
Εδώ λοιπόν σας έλεγα
ότι όταν πρωτοήρθα στη χώρα, έκανα όποια δουλειά έβρισκα.
Ήμουν νταντά, ήμουν οικιακή βοηθός για πολλούς ηλικιωμένους,
και τότε σκέφτηκα, αν έπρεπε να αγγίξω την πλάτη οποιουδήποτε λευκού
τουλάχιστον ας πληρωνόμουν πολύ καλύτερα γι' αυτό,
κατάλαβες;
Ξέρεις πόσο δύσκολο είναι να είσαι οικιακή βοηθός;
Κάποιοι είναι πολύ βαριοί.
Πρέπει να τους σηκώσεις και να τους γυρίσεις.
Τώρα αφήνω αυτούς να με σηκώνουν και να με γυρίζουν, κατάλαβες;
Πρέπει να το βλέπεις με λίγο χιούμορ, έτσι νομίζω.
Όχι, αλλά κοίτα, άκου,
βρες μου κάποιον που δεν μισεί κάτι στη δουλειά του.
Δηλαδή, είναι πολλά που μισώ σε αυτή τη δουλειά,
αλλά όχι τα λεφτά,
και να σου πω, εφόσον είναι η καλύτερη πιθανότητα
να βγάλω πραγματικά λεφτά,
γίνομαι και γνήσια Τζαμαϊκανή αν έτσι θέλουν να με βλέπουν.
Όχι, ούτε είμαι από την Τζαμάικα. Έτσι με διαφημίζουν.
Η οικογένειά μου είναι από το Τρινιδάδ και τις Παρθένες Νήσους.
Δεν ξέρουν τι δουλειά κάνω, αλλά ξέρεις κάτι;
Τα παιδιά μου ξέρουν ότι τα σχολικά δίδακτρα είναι πληρωμένα,
έχουν βιβλία και υπολογιστή,
και έτσι, ξέω ότι έχουν μια ευκαιρία.
Δεν θα σας πω λοιπόν ότι αυτό που κάνω είναι εύκολο,
δεν θα σας πώ ότι νιώθω - πώς το λέτε αυτό, απελευθερωμένη;
Αλλά θα σας πω ότι νιώθω πώς πληρώνομαι πραγματικά.
Ωραία. (Χειροκρότημα)
Ευχαριστώ, είναι θαυμάσιο, και ένα φλυτζάνι τσάι,
και λίγο ουίσκι μέσα.
Τέλειο, υπέροχο! Μια σταγόνα ακόμα. Μια σταγόνα. Τέλεια.
Πώς σε λένε; Πίτερ; Πίτερ λοιπόν;
Ωραία. Αυτό λοιπόν, αυτό είναι το μοναδικό με μένα,
ναι, ότι κατέληξα και στα δύο,
πρώτα σε μοναστήρι, και μετά στην πορνεία, ναι.
(Γέλια)
Μια γυναίκα στο πανεπιστήμιο εδώ στο Δουβλίνο, έγραψε για μένα.
Είπε, η Μορίν Φιτζρόι
είναι ζωντανό παράδειγμα ενσωμάτωσης της διπλής υπόστασης πόρνης-παρθένας.
Σωστά; (Γέλια)
Δεν ακούγεται σαν κάτι που χρήζει θεραπείας;
Λοιπόν, πάσχω από αυτή τη διπλή υπόσταση.
Δεν είναι;
Σωστά. Για μένα όμως ήταν, σαν κορίτσι, άρχισε με τον μπαμπά μου.
Εννοώ, τις μισές φορές που μας μιλούσε,
μας έλεγε ότι είμασταν όλοι άχρηστοι, ηλίθιοι, ανήθικοι, τέτοια πράγματα.
Και φυσικά δεν έκανα χάρες στον εαυτό μου.
Μέχρι που έγινα 16,
τα είχα φτιάξει με έναν μεγαλύτερο,
και ήθελε να είναι το μικρό μας μυστικό,
και έκανα όπως μου είπε, έτσι,
και όταν το έμαθε ο μπαμπάς, με έστειλε κατευθείαν στο μοναστήρι.
Μάλλον όχι, αυτός ο μεγαλύτερος ερχόταν να με βρει στο μοναστήρι.
Ναι, μου άφηνε σημειώματα
στις τρύπες από τα τούβλα πίσω από το φιλανθρωπικό κατάστημα
για να βρεθούμε.
Και μου έλεγε πως θα παρατούσε τη γυναίκα του,
και τον πίστευα, μέχρι που έμεινα έγκυος.
Ναι, Πίτερ, του άφησα σημείωμα γι' αυτό στο δικό μας μέρος εκεί πίσω,
και δεν τον ξαναείδα.
Όχι, το έδωσα για υιοθεσία για να έχει μια κατάλληλη ζωή,
και μετά δεν μου επέτρεπαν να γυρίσω στο μοναστήρι.
Όχι, η αδερφή μου η Βιρτζίνια μου έδωσε τα ναύλα για το Δουβλίνο,
και έτσι κατέληξα εδώ.
Και, μην εκπλήσσεστε, ερωτεύτηκα έναν τύπο πολύ μεγαλύτερό μου,
κι έλεγα ότι χαιρόμουν τόσο που δεν έπινε,
τον παντρεύτηκα τον μπάσταρδο.
Ναι, μπορεί να μην έπινε αλλά είχε ένα μικροπροβληματάκι με την ηρωίνη,
και -σωστά- πριν το καταλάβω,
αυτός ήταν που με έστρεψε στην πορνεία, ο ίδιος μου ο σύζυγος.
Με έβαλε να ζω και τους δυο μας.
Ήμουν 18 χρονών.
Βέβαια δεν ήταν σαν το Pretty Woman, πρέπει να πω.
Η Τζούλια Ρόμπερτς...
αν είχε ποτέ χρειαστεί να κοιμηθεί με κάποιον για λίγα λεφτά,
δεν θα είχε κάνει αυτή την ταινία.
Και για ενημέρωσή σας,
η γνώμη μου για τη νομιμοποίηση, θα έλεγα ότι είμαι κατά.
Δεν δίνω δεκάρα τι λένε αυτά τα νέα κορίτσια.
Ξέρεις, ζώντας έτσι, είσαι χαμένος,
και ξέρεις, είμαι 63 χρονών.
Ακόμη ψάχνω να βρω τον εαυτό μου.
Ξέρεις, ποτέ δεν ήμουν σύζυγος ή καλόγρια,
ή ακόμη και πόρνη πραγματικά, ποτέ πραγματικά.
Κανείς ποτέ δεν με ρώτησε τι θέλω να γίνω.
Απλά μου το επέβαλαν,
και αν τη νομιμοποιήσετε, τότε είναι σαν να λέτε στα κορίτσια,
«Καταστρέψετε τη ζωή σας για τα προς το ζην»
και πολλά από αυτά θα το κάνουν.
Ωραία, τέσσερις προοπτικές από τέσσερις διαφορετικούς -
- (Χειροκρότημα) - τέσσερις εντελώς διαφορετικές φωνές;
Μια γυναίκα λέει ότι το ίδιο το σεξ είναι φυσιολογικό
αλλά φαίνεται ότι η βιομηχανία του σεξ το εκμηχανίζει και το βιομηχανοποιεί.
Κατόπιν η δεύτερη γυναίκα θεωρούσε την εργασία του σεξ
απελευθερωτική και φεμινιστική, παρότι η ίδια, σημειωτέον,
δεν φαινόταν πρόθυμη να το κάνει.
Η τρίτη γυναίκα, που ήταν αυτο που λέμε εργαζόμενη του σεξ
δεν συμφωνούσε ότι είναι απελευθερωτικό αλλά διεκδικούσε το δικαίωμα
της οικονομικής ανεξαρτητοποίησης,
και μετά η τέταρτη γυναίκα είπε ότι, όχι μόνο η ίδια η πορνεία,
αλλά και οι προδιαγεγραμμένοι ρόλοι της γυναίκας εν γένει
την αποτρέπουν από το να μπορέσει να βρει ποτέ τον εαυτό της, σωστά;
Κι ένα άλλο γεγονός που πολλοί δεν γνωρίζουν,
είναι ότι η μέση ηλικία κοριτσιών που ίσως κυλίσουν στη βιομηχανία του σεξ
ήταν 12 ή 13.
Σκεφτείτε επίσης ότι η ηλικία που όλα τα κορίτσια σε εκείνη την κοινωνία
εκτέθηκαν για πρώτη φορά σε σεξουαλικές εικόνες γυναικών
ήταν αρκετά νωρίτερα, σωστά;
Αυτή ήταν μια κούκλα που λεγόταν Μπάρμπι, ωραία;
Αρχικά σκέφτηκα ότι ήταν εκπαιδευτικό εργαλείο πρόληψης της νευρικής ανορεξίας,
(Γέλια)
αλλά στην πραγματικότητα πολλοί την θεωρούσαν
ως το ολοκληρωτικό σύμβολο της θηλυκότητας
και συχνά τα νεαρά κορίτσια ξεκινούσαν κάτι που το έλεγαν δίαιτα.
Το θυμάστε αυτό; Ήταν ο εκούσιος περιορισμός στην πρόσληψη τροφής
έως την ηλικία των έξι,
και αυτο προσδιορίζονταν με βάση την ελκυστικότητα
έως περίπου την ίδια ηλικία. Σωστά;
Ναι;
Σωστά, Μπράντλεϊ, θαυμάσιο σχόλιο.
Υπήρχε μια επικερδής αγορά σε εκείνη την κοινωνία
που έπειθε τους ανθρώπους ότι έπρεπε να έχουν μια συγκεκριμένη εμφάνιση
εάν ήθελαν να έχουν ερωτική ζωή, σωστά;
Αλλά ειδικά τα κορίτσια που αναμενόταν να είναι «σέξι»
αποφεύγοντας όμως να θεωρηθούν «τσούλες» γι' αυτόν το λόγο. Σωστά;
Να και το κομμάτι της ντροπής που ακούσαμε.
Ναι.
Βάλερι, ναι; Ωραία, πολύ καλά.
Φυσικά, και οι άνδρες έκαναν σεξ επίσης,
αλλά θα θυμάστε από το διάβασμα,
πως λέγονταν οι αρσενικές πόρνες;
Πολύ σωστά, λέγονταν άνδρες.
(Γέλια) (Χειροκρότημα)
Δεν ήταν λοιπόν εύκολο να ζεις σε έναν τέτοιον κόσμο, ναι;
Αν και δεν ήταν όλα άσχημα τότε.
Οι περισσότερες γυναίκες γύρω στο 2000 πίστευαν ότι ήσαν χειραφετημένες,
και οι άνδρες γενικά πίστευαν ότι είχαν εξελιχθεί σε αυτόν τον τομέα,
και όντως οι περισσότεροι προβληματίζονταν
με θέματα όπως η σωματεμπορία, για παράδειγμα,
αλλά θα το έβλεπαν ως εντελώς ξεχωριστό από την ψυχαγωγία για ενήλικες.
Εν συντομία, τάξη, δεν έχουμε πολύ χρόνο -
θα ακούσουμε έναν άντρα να μιλάει για το θέμα μας σε αυτή τη σκηνή.
Αυτό το νέο υποκείμενο έδωσε συνέντευξη την νύχτα του δικού του πάρτι εργένηδων.
Μάγκες, μπορείτε, 'ντάξει, μπορείτε να κάνετε λίγο ησυχία;
Προσπαθώ να μιλήσω στον BERT τώρα.
Α, δεν σε λένε BERT.
BERT είναι το όνομα του... ω, εντάξει.
Όχι, όχι, όχι, είναι απολύτως εντάξει. Είμαι αρκετά νηφάλιος,
απλώς θέλω να βοηθήσω.
Ναι και γενικά πιστεύω στους σκοπούς, ναι, όπως, όλα αυτά.
(Γέλια)
Και φυσικά, φοράω Toms αυτή τη στιγμή.
Ναι, Toms, η μάρκα παπουτσιών,
που αγοράζεις ένα ζευγάρι κι ένα παιδί στην Αφρική έχει καθαρό νερό.
Ναι. Βέβαια.
Ποια είναι η ερώτηση πάλι; Συγνώμη.
Φυσικά πιστεύω στα δικαιώματα των γυναικών. Παντρεύομαι μια γυναίκα.
(Γέλια)
Όχι, αλλά εννοώ ότι, αν και είμαι στο πάρκινγκ ενός στριπτιζάδικου
αυτό δεν σημαίνει ότι είμαι σεξιστής ή κάτι τέτοιο.
Η αρραβωνιαστικιά μου είναι καταπληκτική, είναι ένα δυνατό κορίτσι, γυναίκα,
έξυπνη γυναίκα, όλο το πακέτο.
Ναι, το ξέρει ότι είμαι εδώ. Κι αυτή σε στριπτιζάδικο θα είναι τώρα,
για πλάκα, όπως κι εγώ.
Ο κουμπάρος μου, του είπα να μου κάνει έκπληξη,
και θεώρησε ότι αυτό θα ήταν ξεκαρδιστικό,
αλλά δεν είναι κάτι...
Ναι, όλοι ήμασταν συμφοιτητές στο Οικονομικό Τμήμα.
Στη Σχολή Γουόρτον.
(Γέλια)
Ναι, έτσι, παιδιά μπορείτε -
Εντάξει, αλλά το πάρτι εργένηδων είναι για μένα,
και θα το περάσω και σε πάρκινγκ με τον Άντερσον Κούπερ αν θέλω.
Εντάξει, θα σας δω μέσα.
Εντάξει, λοιπόν Άντερσον,
έτσι,πρώτα απ' όλα, το στριπτιζ,
αλλά όμως, όλα τα άλλα που μου λες,
η πορνεία και όλα αυτά, δεν είναι καθόλου το ίδιο.
Ξέρεις; Συνεχώς το λες βιομηχανία του σεξ ή κάπως έτσι,
αλλά όμως, αν το κορίτσι θέλει να γίνει εξωτική χορεύτρια
και είναι 18, τότε δικαίωμα της είναι.
Όπα, όπα, καταλαβαίνω τι λες, αλλά νομίζω ότι οι άνθρωποι,
θέλουν να κάνουν να φαίνεται ότι όλοι οι άνδρες είναι απλώς κυνηγοί,
ότι θα πηγαίναμε με μια πόρνη αυτόματα ή κάτι τέτοιο.
Ακόμα κι όταν έδωσα τον όρκο, ξέρεις, κι όταν ψάχναμε για νέα μέλη.
Οι κολλητοί μου από την αδελφότητα, τα παιδιά, είναι όλοι σαν εμένα.
Είμαστε απλοί άνθρωποι αλλά, υπάρχει ο μύθος ότι πρέπει να είσαι
ο τύπος που είναι λίγο μαλάκας, και λέει, πρώτα οι κολλητοί μετά οι γκόμενες.
Κι αυτό το, πρώτα οι κολλητοί μετά οι γκόμενες, δεν είναι όπως ακούγεται.
Στην ουσία είναι ένας αστείος τρόπος να πεις ότι νοιάζεσαι για τους κολλητούς
και τους βάζεις πρώτους.
Ναι αλλά, ούτε τα μέσα μπορείς να κατηγορήσεις.
Εννοώ, αν δεις το «Hangover 2»,
και νομίζεις ότι είναι βιβλίο οδηγιών
για τη ζωή σου, δεν ξέρω τι να σου πω.
Ξέρεις κάτι; Δεν βλέπεις το «Bourne Identity»
και μετά οδηγείς ένα αυτοκίνητο πάνω από μια γόνδολα στη Βενετία.
(Γέλια)
Λοιπόν, ναι, εντάξει, αν είσαι μικρό παιδί ή κάτι τέτοιο,
φυσικά είναι διαφορετικά, αλλά -
Ναι, εντάξει, θυμάμαι κάτι τέτοιο.
Ήμουν σε ενός φίλου το σπίτι κάποτε και παίζαμε GTA,
δεν ξέρεις το Grand Theft Auto;
Καλά ρε μεγάλε, από τον Καναδά είσαι; (Γέλια)
Τέλος πάντων, στο Grand Theft Auto
είσαι αυτό το παληκάρι, αυτός ο τύπος, περπατάς και πας γενικά,
και βασικά - όσους περισσότερους μπάτσους σκοτώσεις,
τόσους περισσότερους πόντους παίρνεις, και τέτοια πράγματα.
Αλλά επίσης, μπορείς να βρεις πόρνες
και βέβαια μπορείς να κάνεις διάφορα σεξουαλικά μαζί τους,
αλλά μετά μπορείς να τις σκοτώσεις και να πάρεις τα λεφτά σου πίσω.
Ναι, εκείνο το παιδί, θυμάμαι ότι πάτησε μερικές με το αμάξι του
και πήρε όλους αυτούς τους πόντους.
Ήμασταν γύρω στα 10, νομίζω.
Ένιωσα αρκετά άσχημα στην πραγματικότητα.
Όχι, δεν νομίζω ότι είπα κάτι, απλά τελείωσα το παιχνίδι κι έφυγα.
Εντάξει παιδιά, τότε υπήρχαν και άνδρες που είχαν κάτι παραπάνω
από μια προσωρινή σχέση με το θέμα. (Γέλια)
Το επόμενο υποκείμενο περιέγραψε τον εαυτό του
ως μετανιωμένο και μεταμελημένο προαγωγό,
που έγινε υποκινητής ανθρωπίνου δυναμικού,
σύμβουλος καριέρας και ψυχοθεραπευτής,
αλλά αν θέλετε να μάθετε περισσότερα, θα πρέπει να δείτε ολόκληρο το θεατρικό.
Σας ευχαριστώ πάρα πολύ, πανέμορφο κοινό του TED.
Θα σας δω στο «Πούλα/Αγόρασε/Βγες ραντεβού».
(Χειροκρότημα)